Az egész EU-ban a magyar munkaerő drágult a második legjobban egy év alatt – derül ki az Eurostat adataiból. Az idei harmadik negyedévben egyedül Romániában drágult jobban a munka az egy évvel korábbihoz képest.

A vizsgálatban azt nézték, mennyi bért és egyéb költséget kell kifizetniük a cégeknek átlagosan egyórányi munkáért. A magyar munkaerőköltség 12,6 százalékkal nőtt egy év alatt – hogy miért, azt nem részletezték, de mivel az idei első negyedévtől kezdve mérnek ennyire nagy növekedést, valószínű, hogy a minimálbér-emelésnek volt ilyen hatása. A munkabérek egy órára átszámítva 12,9 százalékkal emelkedtek, míg az egyéb juttatásokból 11,3 százalékkal kellett többet fizetni, mint egy éve.